Fimmtudaginn 12. desember var Bergrún Ósk Aðalsteinsdóttir frjálsíþróttakona í ÍR og nemandi á afreksíþróttabraut Borgarholtsskóla valin íþróttakona ársins 2019 hjá Íþróttasambandi fatlaðra . Bergrún Ósk átti mjög gott ár en hæst bar að hún varð heimsmeistari í langstökki ungmenna í Nottwil í Swiss og náði 5. sæti á heimsmeistaramóti IPC í langstökki er hún stökk 4.26 metra . Bergrún Ósk stefnir að því að taka þátt í Ólympíumóti fatlaðra sem verður í Tókýó á næsta ári . Bergrúnu Ósk er óskað innilega til hamingju með titilinn og árangurinn . Meðfylgjandi mynd var fengin að láni af vef Íþróttasambands fatlaðra . Með Bergrúnu Ósk er Már Gunnarsson sundmaður úr ÍRB sem var valinn íþróttamaður ársins og Ásta Katrín Helgadóttir sem fékk hvataverðlaunin en þau eru veitt einstaklingum , félögum eða stofnunum sem hafa unnið á framsækinn hátt í þágu íþróttastarfs fatlaðra .